google/wiki40b huggingface dataset:
ננגה פרבט

המסנרים על הננגה פרבט

ריינהולד מסנר, שנחשב בעיני רבים מטפס ההרים הגדול של כל הזמנים, יצא ב-1970, יחד עם אחיו גונתר, במסגרת של משלחת אוסטרית-גרמנית, לטפס על הננגה פרבט. שני האחים היו איטיים למדי על ההר. הקור היה קיצוני והם שהו שעות רבות ללא מים ומזון מספיקים, אך הצליחו להגיע לפסגה. גונתר סבל ממחלת גבהים והיה ברור לשניהם שלא יוכל לרדת במסלול שבו עלו, שהיה תלול למדי. לפיכך, הם החליטו לרדת מן הצד השני של ההר, שהוא פחות תלול, אך שוכן בטריטוריה בלתי מוכרת. במהלך הירידה הם נפרדו, כפי הנראה בגלל שריינהולד התקדם מהר מאד, וגונתר לא עמד בקצב.
ריינהולד מסנר סיפר שהוא לא שם לב שאחיו אינו מאחוריו. כשהבחין בכך לבסוף, הוא חזר לחפש אחריו וקרא בשמו. לבסוף הניח שגונתר נספה, ככל הנראה, במפולת שלגים והמשיך לרדת לבדו. ריינהולד מסנר הגיע למחנה הבסיס במצב קשה לאחר יומיים נוספים. הוא איבד שבע מבהונותיו ושלושה מקצות אצבעותיו כתוצאה מכוויות קור. גופתו של גונתר מסנר נמצאה ב-2005 על ידי מטפסים פקיסטנים, על הקרחון שדרכו ניסו לרדת, כפי שטען מסנר. מסנר ספג ביקורת רבה בגין משלחת זו, ורבים טענו שמתוך הקשיחות הבלתי מתפשרת שלו הוא הפקיר את אחיו למות על ההר. אחרים טענו שרצה בתהילה לבדו והתכוון לרשום את ההישג המדהים של סולו על פסגה הימאלאית בגובה של מעל 8,000 מטרים, ולשם כך היה נכון להקריב את אחיו.
ג'יימס דין

ביוגרפיה

דין נולד במריון שבאינדיאנה. שישה חודשים לאחר שאביו עזב את החווה כדי להיות טכנאי שיניים, עברה המשפחה לסנטה מוניקה שבקליפורניה. ב-1940 נפטרה אמו מסרטן.
לאחר מכן עבר לגור אצל דודתו בחווה בפיירמונט שבאינדיאנה.
בתיכון היה דין בקבוצות הבייסבול והכדורסל, ולמד דרמה ואמנות הוויכוח.
לאחר שסיים את לימודיו ב-1949, הוא חזר לקליפורניה כדי לגור עם אביו ואמו החורגת.
הוא למד במכללת סנטה מוניקה, ובינואר 1951, נשר מהלימודים ועבר לניו יורק כדי לפתח קריירת משחק. שם למד בבית הספר למשחק "אולפן השחקנים".
דין התחיל את קריירת המשחק המקצועית שלו בסרטון פרסומת לפפסי.
הבמאי איליה קאזאן חיפש שחקן חדש וצעיר לתפקיד הסרט "קדמת עדן". דין ופול ניומן היו שני המועמדים הסופיים לתפקיד, ולאחר מבחן בד בניו יורק, נבחר דין. ב-8 במרץ 1954 עזב דין את ניו יורק ונסע ללוס אנג'לס כדי להתחיל את צילומי הסרט שהתבסס על ספרו הקלאסי של ג'ון סטיינבק. דין, בהופעתו העוצמתית והאמוציונלית, הצליח להציג את הסיפור של סטיינבק באופן הראוי ששמר על רוח הספר. על תפקיד זה קיבל פרס "גלובוס הזהב" על הישג מיוחד בקולנוע, והיה מועמד לפרס אוסקר.
סרטו השני, "מרד הנעורים", של הבמאי ניקולס ריי, היה לסרט הקולנוע הראשון שדיבר על הנוער ועל מצוקותיו. שם גילם דין שוב את תפקיד המורד הצעיר שובר המוסכמות שהוא כה מאופיין בו. סרט זה היה מועמד לשלושה פרסי אוסקר ובהם לשני שחקני המשנה, אך לא לדין עצמו. רבים באקדמיה לקולנוע ולטלוויזיה סברו שבעתיד יתפתח דין לשחקן גדול, בדומה לפול ניומן. סרט זה יצא לאקרנים בארצות הברית חודשיים לאחר מותו של דין, דבר שתרם להצלחת הסרט ולהפיכתו לסרט פולחן ואת ג'יימס דין לסמל מין ולמיתוס.
סרטו השלישי והאחרון היה "ענק", סרטו רחב היריעה של הבמאי זוכה האוסקר ג'ורג' סטיבנס. בסרט זה גילם דין דמות קאובוי, שמזכירה רק במעט את שני תפקידיו הקודמים בקולנוע. הסרט היה מועמד ל-10 פרסי אוסקר, כשדין מועמד פעם נוספת. לקראת סיום צילומי הסרט נהרג דין, כך שהסצינות בהן הוא מככב הן, למעשה, החודשים האחרונים של חייו. על מנת להשלים את הסרט השתמשו האולפנים בכפילים ובחקיין שחיקה את קולו של דין. הסרט יצא לאקרנים ב-1956, לאחר מותו.
ג'יימס דין נהרג בגיל 24 מפגיעת רכב בתאונת דרכים.

חיים אישיים

בשנת 2006 פרסם התסריטאי ויליאם באסט, שהיה שותפו של דין למגורים בלוס אנג'לס ובניו יורק ואחד מידידיו הקרובים, ספר שבו הודה כי מערכת היחסים בינו לבין דין לא הייתה רק "ידידות" אלא קשר רומנטי ומיני. בספר הזכיר באסט גם מערכות יחסים אחרות שניהל השחקן עם גברים, כדוגמת: שחקן הקולנוע המוערך ומושא הערצתו של דין מרלון ברנדו. ג'יימס דין ניהל ככל הידוע מערכות יחסים אינטימיות עם גברים ועם נשים כאחד, אך אורח חייו זה נחשף לציבור הרחב רק לאחר מותו, ולא הוזכר קודם לכן במפורש. הוא אמנם נדחה משירות צבאי בטענה שהוא הומוסקסואל, אבל האולפנים שהעסיקו אותו פרסמו ידיעות על רומנים שניהל עם שחקניות צעירות שונות.
גבי רוזנדורן

גבי (גבריאל) רוזנדרון (30 באוקטובר 1947 - 27 באפריל 1980) היה כדורגלן ישראלי אשר שיחק בעמדת הקשר האחורי בהפועל הרצליה ובמספר קבוצות בליגת הראשונה בהן: הפועל פתח תקווה, מכבי נתניה והפועל יהוד, וכן בנבחרת ישראל, במדיה רשם 7 הופעות בשנות ה-70.
רוזנדרון גדל במחלקת הנוער של הפועל הרצליה ועבר משם להפועל פתח תקווה שם שיחק 9 עונות, ובמדיה רשם 198 הופעות בליגה וכבש 17 שערים. במאי 1976 התעלף לאחר שכבש שער בניצחון קבוצתו על מכבי תל אביב באצטדיון בלומפילד. בהמשך עבר למכבי נתניה בה היה שותף לעונת 1978 בה זכתה הקבוצה בדאבל. ממכבי נתניה המשיך רוזנדורן להפועל יהוד, ובדצמבר 1979 איבד רוזנדורן את הכרתו בעת משחק ליגה של קבוצתו מול הכח מכבי רמת גן, בעקבות האירוע ואחרי התייעצות עם רופאיו החליט רוזנדורן לפרוש מכדורגל ולהמשיך בקורס המאמנים בו השתתף באותה עונה.
ב-27 באפריל 1980 בעת שהיה בקורס מאמנים איבד רוזנדורן את הכרתו וצנח אל הקרקע עקב אירוע לב. ניסיונות ההחייאה לא צלחו הוא הובהל לבית החולים לניאדו, אך שם נקבע מותו. רוזנדורן היה נשוי ואב לילד.
תיא

היסטוריה

מפעל תיא לייצור תמרוקים נוסד בשנת 1933 על ידי משולם (מכס) גיניגר ומיכאל לוין, ונקרא בתחילה "לידו". המפעל פעל בבית התעשייה בסמוך לשכונת מונטיפיורי ובתחילת 1936 העסיק 24 עובדים. באותו זמן שונה שם המפעל ל"תיא", ראשי תיבות של "תמרוקי ארץ ישראל". תוצרת המפעל כלל משחת שיניים ומי קולון. בשנת 1943, לאחר שנוצר מחסור בבקבוקים מתאימים, החל המפעל להשתמש למוצריו בבקבוקים תוצרת ארץ ישראל. מספר העובדים במפעל בשנות ה-40 נע סביב ה-50.
עד הקמת מדינת ישראל, חלק מהתוצרת הופנה למדינות שכנות במזרח התיכון. לאחר מכן, הופנו מאמצים להגביר את הייצוא למדינות המערב ובשנת 1955 כשני שלישים מתוצרת המפעל הופנו לייצוא. המפעל ייצר אז, בין השאר, מי קולון קדושים ממימי הירדן, משחות שיניים, משחות גילוח, שפתונים, משחות שיזוף ואבקות פנים.
עם השנים עברה הבעלות על המפעל לידי עמירם ויוקי גיניגר, בניו של המייסד. בשנות ה-90 של המאה ה-20 נמכרה פעילות התמרוקים והחברה הייתה לחברת תקשורת, מבעלי אולפני הרצליה.

מוצרים

כדי להענות לדרישה בשוק המוסלמי, בארצות השכנות, ייצרה החברה בושם ללא אלכוהול. 
בשנת 1940 החלה החברה לייצר סבון ללא סבון תחת השם המסחרי, דרמפון. לימים היה מוצר זה למוצר הדגל של החברה.
דמי ביטוח לאומי

בישראל, דמי ביטוח לאומי הם תשלום חובה החל על כל תושב ישראל מגיל 18 ועד גיל פרישה. כן חייבים בדמי הביטוח עובדים זרים בישראל, עובדים שהגיעו לגיל פרישה וממשיכים לעבוד, ומעסיקיהם של נערים עובדים. תשלום דמי הביטוח מקנה זכות לקבלת קצבאות ותשלומים שונים מהמוסד לביטוח לאומי, בהתאם לכללים הקבועים בחוק הביטוח הלאומי. במקביל לדמי ביטוח לאומי גובה המוסד לביטוח לאומי גם דמי ביטוח בריאות, במסגרת ביטוח בריאות ממלכתי.
דמי הביטוח הלאומי הם מקור עיקרי למימון פעילותו של המוסד לביטוח לאומי. מקור נוסף הוא העברה תקציבית מתקציב המדינה.
Any.do

היסטוריה

Any.do הוקמה בישראל בשנת 2010 על ידי עומר פרצ'יק (מנכ"ל החברה), יוני לינדנפלד ואיתי כהנא, שלושתם יוצאי יחידות טכנולוגיות בצה"ל; עומר פרצ'יק יוצא יחידת ממר"ם ויוני לינדנפלד ואיתי כהנא יוצאי יחידת 8200 של חיל המודיעין.
בחודש הראשון לאחר השקתה עברה את רף חצי מיליון ההורדות.
בסוף שנת 2010 סיימה סבב גיוס כספים ראשון של מיליון דולר, בהובלת קרן ג'נסיס ו- Innovation Endeavors, קרן ההשקעות של אריק שמידט.
נכון לשנת 2013 השלימה גיוס של 3.5 מיליון דולר בסבב הגיוס השלישי שלה. בשנת 2016 החברה שחררה את גרסה 4.0 של החברה, המשמעותית ביותר מהקמתה. גרסה זו כוללת אינטגרציה מלאה ליומן, כלי לתיאום פגישות וגולת הכותרת, עוזר אישי הנעזר באינטליגנציה מלאכותית, שמטרתו לעזור למשתמשים לסיים את משימותיהם.

פרסים וזכיות

אפליקציית Any.do הפכה לאחר השקתה למובילה בקטגוריית ניהול מטלות הן לאנדרואיד והן ל-iOS עם רייטינג ממוצע של 4.5 כוכבים.
ביצה מלוחה

ביצה מלוחה או מלחה לחה (באנגלית: Salt marsh) היא בית גידול לח המתאפיין במים מליחים. ביצות מלוחות נשלטות על ידי אורגניזמים העמידים למליחות המים והקרקע. ביצות מלוחות נפוצות סביב שפכי נהרות ונחלים ובאזורי מעיינות מליחים. ביצה מלוחה יכולה לגבול באגם יבש, בחלקיה הרחוקים ממקור מים.
סביבה זו נשלטת על-פי רוב על ידי צמחים עשבוניים ושיחניים. סביבה דומה, הנשלטת על ידי עצים, נקראת מנגרובים ונפוצה באזורים סוב-טרופיים וטרופיים.
כיום, קיומן של ביצות מלוחות רבות נמצא תחת איום, עקב פיתוח מואץ של האזורים החופיים בעולם.
כלוב הזהב

מטרת המשחק

במשחק משתתפים זוג מתמודדים בתשעה סיבובים שונים. לאחד מבני הזוג מוצגות שאלות טריוויה בנושאים שונים, כל תשובה נכונה מאפשרת זמן מסוים בתוך כלוב המכיל פרסים שונים. מטרת המתמודד לענות על כל תשע השאלות ולסיים בהצלחה את המשחק, תוך מתן זמן מקסימלי לבן/בת הזוג בכל סיבוב כדי להוציא כמה שיותר פרסים.

סבב מהיר

בתום סיבוב רגיל, מתקיים בשעשועון סבב VIP מהיר עם 5 שאלות בלבד, בו השתתפו: יעל לבנטל, ענת וקסמן, עודד פז, אילן רוזנפלד, שימי תבורי, יונה יהב, אסתי זקהיים, קובי פרץ, ליהיא גרינר, עמית פרקש ועוד. בסבב VIP אין גלגלי הצלה ואין שאלת כלוב. ניתן לפרוש אחרי כל שאלה.
פיקניק (סרט)

תקציר העלילה

האל קרטר (ויליאם הולדן) הוא בוגר קולג' שהצטיין בעיקר במשחק פוטבול. לאחר הלימודים נדד במקומות שונים ולא מצא את עצמו. הוא מגיע בוקר אחד לעיירה קטנה בקנזס בה מתגורר חברו מתקופת הקולג', אלן בנסון (קליף רוברטסון) שאביו העשיר הוא בעל ממגורות גדולות בעיירה. קרטר מקווה שחברו יקבל אותו לעבודה והוא יוכל סוף סוף להתמקם ולהתבסס.
הוא נתקל באשה מזדקנת, הלן פוטס, (ורנה פלטון) ומציע לה לטפל בגינתה תמורת אוכל והיא מסכימה. צמוד לביתה גרה משפחת אוונס. פלו אוונס (בטי פילד) היא אם חד הורית לשתי בנות: מאדג', יפהפייה בת 19 (קים נובאק) ומילי, אחותה המתבגרת (סוזן סטרסברג). מאדג' מתבוננת בחזה החשוף והשרירי של קרטר בעיניים חושניות ונמשכת אליו. היא חברתו של אלן העשיר ואמה מקווה שהם יתחתנו וזה יעלה את חשיבותה החברתית והכלכלית בעיירה אולם מאדג' אינה אוהבת אותו.
פלו משכירה חדר אחד לרוזמרי (רוזלינד ראסל), מורה מתוסכלת ומרירה שכל תקוותה הוא להינשא לחברה הווארד (ארתור או'קונל) בעל חנות קטנה המעדיף להישאר רווק.
אלן מקבל את קרטר בהתלהבות, מראה לו את הממגורות ומציע לו עבודה בתחילה כפועל פשוט.
כולם נוסעים לפיקניק של יום העבודה ומאדג' היפהפייה מוכתרת למלכת ה-Neewollah (איות הפוך של Halloween). לאחר ההכתרה היא ממהרת למצוא את קרטר. היא מוצאת אותו כשהוא מנסה לרקוד עם אחותה מילי ללא הצלחה. היא מקרבת בצעדי ריקוד איטיים לקרטר ושניהם מתחילים לרקוד באופן צמוד וחושני כשמילי, רוזמרי והווארד מתבוננים בהם. רוזמרי מנסה להכריח אותו לרקוד אתו אך הוא דוחה אותה ובתגובה היא קורעת את חולצתו ומטיחה בו דברי עלבון. באותו רגע מגיע אלן לזירה ומטיח בקרטר את האשמה שהוא הפר את האמון שנתן בו. קרטר נמלט מהמקום אך מאדג' מגיע אליו ומתוודה על אהבתה אליו למרות שהוא אומר לה שהוא אינו שווה דבר וכל חייו הם כישלון. הוא מחזיר אותה לביתה ומחזיר את המכונית לביתו של אלן, שם מחכים לו שוטרים ואלן מאשים אותו בגניבת המכונית אך קרטר דורש ממנו להודות כי זה לא בגלל המכונית זה בגלל מאדג'. הוא נמלט ברכב מהשוטרים וליד הנהר הוא נוטש את הרכב וקופץ למים. הוא מגיע רטוב לביתו של הווארד ומספר לו על מה שאירע.
הוא מבקש מהווארד שיביא אותו למחרת לבית מאדג' ויעביר לה הודעה שהוא נוסע לטלסה ושם יחכה לה. הווארד מהסס כי רוזמרי הזהירה אותו של יגיע אליה אלא אם כן ברצונו להנשא לה. בכל זאת הוא מחליט לעזור לקרטר ומעביר את ההודעה למאדג' ואומר לה שקרטר מחכה לה מאחורי הבית היות שהוא בורח מהמשטרה. הם נפגשים לזמן קצר ולאחריו עולה קרטר על רכבת כשהוא צועק למאדג': "אני אוהב אותך".
מילי אומרת לאחותה שתלך אחרי מה שליבה אומר לה, ותלך לקרטר. 
כשרוזמרי רואה את הווארד היא מכריזה לפני כולם שהם מתחתנים ולפני שהוא פותח את פיו כבר מקשטים את מכוניתו בכתובת just married ושניהם מסתלקים.
מאדג' מודיעה לאמה פלו, כי ברצונה לנסוע לקרטר בטלסה. למרות הפצרותיה של האם כי לא תיסע וכי אלן מוכן לסלוח לה, היא עולה על האוטובוס לטלסה.
מפקד אוכלוסין

מִפקד אוכלוסין הוא ספירה של כל האוכלוסייה במקום מסוים (מדינה, בדרך כלל), תוך איסוף מידע על האוכלוסייה לצרכים סטטיסטיים. בעידנים קודמים מטרת המפקד הייתה אך ורק למנות את התושבים במקום נתון, אך מפקדי אוכלוסין בעידן המודרני משתמשים בשיטות סטטיסטיות אשר מטרתן לקשר בין מספר האוכלוסין, והיבטים דמוגרפיים שונים כגון: גיל, מין, מצב משפחתי, מצב כלכלי ואמונה דתית.

היסטוריה

בתקופת רומא נעשה שימוש בקנזוס למטרות מיסוי, שירות צבאי, קביעת מעמד האזרח וחלוקת האזרחים לקנטוריות ההצבעה. בברית החדשה, בבשורה על פי לוקס פרק ב, מסופר על מפקד שערכו הרומאים בכל האימפריה בימי אוגוסטוס. זוהי הסיבה שמרים אם ישו הגיע מנצרת לבית לחם ביהודה, ושם ישו נולד.
במאה ה-11, יזם "ויליאם הכובש" מלך אנגליה את חיבורו של "ספר יום הדין", אשר מטרתו הייתה תיעוד יכולת הייצור של הממלכה.
על פי חוקת ארצות הברית מספר המושבים בבית הנבחרים של ארצות הברית שמוקצה לכל מדינה הוא בהתאם למפקד שנערך אחת לעשור (והדבר גורר גם את מספר האלקטורים שניתן למדינה). המפקד הראשון בארצות הברית בוצע ב-1790. הסיבוכים הכרוכים במפקד בארץ גדולה כל כך הובילו מאוחר יותר, ב-1890, לשימוש בכרטיסים מנוקבים, כפי שפותחו על ידי הרמן הולרית', לעיבוד הנתונים. 
בלבנון, מפקד אוכלוסין שערך השלטון הצרפתי ב-1932 שימש לעיגון וקיבוע הדומיננטיות של העדה הנוצרית בפוליטיקה של המדינה; ובסופו של דבר, העדר תיעוד עדכני של השינויים הדמוגרפיים מאז 1932 (אשר התבטאו בהיווצרות רוב מוסלמי) גררו את החברה הלבנונית למלחמת אזרחים.
כיום מבוצעים מפקדי אוכלוסין במדינות רבות - בחלקן בסיוע האו"ם, כאשר המדינה אינה מסוגלת לערוך סקר כזה בכוחות עצמה.

מפקדי אוכלוסין ופוליטיקה

במדינות בהן יחסי הכוחות בין העדות במדינה נקבעים על פי מפקדי אוכלוסין ישנם לרוב קשיים בביצועם, בגלל התנגדות העדות שעתידות להיפגע כתוצאה מקיטון בגודלן. דוגמה קיצונית לכך היא לבנון שבה לא נערך מפקד אוכלוסין מאז 1932 בגלל חשש של הנוצרים מקיטון בכוחם בגלל עליית אחוז המוסלמים.
בשטחים כבושים מתנגדת האוכלוסייה לרוב למפקד האוכלוסין בשל ההכרה המשתמעת ממנו בשלטון. מסיבה זאת לא נערך ביש"ע מפקד אוכלוסין מאז זה שנערך מיד לאחר מלחמת ששת הימים וכך יוצא כי ההנחות הדמוגרפיות לגבי תושבי האזור לא מכילות את כל השינויים שהיו מאז.
קרב עייתא א-שעב

רקע

הכפר השיעי עייתא א-שעב ממוקם בגזרה המערבית של הלחימה בסמוך למושב זרעית באזור שבו התבצעה חטיפת חיילי צה"ל בגבול לבנון. הקרב היה חלק ממבצע קורי פלדה שבמסגרת לבנון השנייה. לקרב שבא לאחר ההיתקלויות בעיירות בינת ג'בייל ומארון א-ראס, נשלחו כוחות מילואים מחטיבת כרמלי ומספר כוחות מחטיבת הצנחנים, במטרה להדוף את משגרי הרקטות ואת חמושי החזבאללה שהתבצרו בתוך בתי הכפר. המטרה העיקרית של כניסת הכוחות לכפר הייתה ליצור רצועת ביטחון של כ-6 ק"מ מקו הגבול עד נהר הליטני.

מהלך הקרב

בשעות בוקר ה-31 ביולי נכנסו כוחות צנחנים לכפר ונתקלו במחבלי חזבאללה, איתם ניהלו חילופי אש שבמהלכם נורו טילי נ"ט ופצצות מרגמה. בחילופי האש במהלך היום הראשון נהרגו 20 מחבלים] והכוחות תפסו שליטה על מספר בתים בגזרת הלחימה. 
חילופי האש הסלימו ביום השני ללחימה, עד לכדי שלושה הרוגים בקרב כוחות הצנחנים, ממטח טילים בצהרי אותו יום. כמו כן, נפצעו מפקד פלוגה וסגנו בגדוד 890. חילוצם מן השטח הפכו מורכבים עד מאוד, ובוצעו תחת אש כבדה ותוך לחימה במחבלים מטווחים קרובים. 
ב-2 באוגוסט, כשהוא מגובה בחיפויי אווירי ובכוחות משוריינים, הצליח כוח הצנחנים לפגוע בקבוצה של 17 חמושים ולהרוג שבעה מהם.] בחילופי האש נהרג לוחם צנחנים אחד, ושניים אחרים נפצעו באורח קשה. גם למחרת ניהלו הצנחנים קרבות כנגד מחבלי החזבאללה והרגו כמה מהם.
כחמישה ימים לאחר תחילת הקרב נהרג לוחם המילואים הראשון, כתוצאה מפגיעת מטיל נ"ט. במהלך חילופי האש העזים הצליחו לוחמים מחטיבת כרמלי לעצור שישה פעילי חזבאללה, אשר הועברו לחקירה במערכת הביטחון על מנת לסייע באיסוף המודיעיני.] בנוסף חשפו הכוחות בכפר מרגמה בקוטר 120 מ"מ שכוונה לעבר מדינת ישראל, ולידה היו מונחות כ-100 פצצות מרגמה המוכנות לשיגור.]
ב-9 באוגוסט בשעות הבוקר המאוחרות, נפגע טנק מרכבה השייך לחטיבת המילואים 847 שפעלה בגזרה באותה העת מטיל מסוג 9M133 קורנט, ככל הנראה מטווח קצר.] לאחר שהטיל פגע בטנק הוא עלה באש והיה קושי רב להתקרב אליו. השריפה שהשתוללה מעלה את הסברה כי מערכת כיבוי האש שהייתה קיימת בטנק לא פעלה.] כתוצאה מהפגיעה נהרגו כל ארבעת אנשי צוות הטנק. הארבעה מונצחים במצפה נמרוד בראש פינה.
הקרב בעייתא א-שעב התרחב ב-12 באוגוסט לחלק מהמערכה הקרקעית על נהר הליטני, בכפר אבו טוויל שבמרחב עייתא א-שעב, למחרת, נורו שני טילי נ"ט לעבר כוח מחטיבת כרמלי, עליה פיקד במלחמה אל"ם אילן אטיאס, ושמהם נהרגו ארבעה חיילים ונפצעו עשרים. בעקבות כך החליט אטיאס להסיג חזרה לשטח ישראל את אחד מגדודיו, אשר ספג את הנפגעים. הגדוד נסוג תוך שהוא נוטש שטחים שולטים באזור הכפר. החלטה זו יצרה פתח דרכו חדרו מחבלי חזבאללה נוספים למרחב עייתא א-שעב, אשר הפכו את הלחימה על כיבושו מחדש של השטח השולט בידי לוחמי חטיבת כרמלי, ובראשם הסמח"ט, הושע פרידמן בן שלום, למורכבת וסבוכה.

תוצאות הקרב

הקרב בעיירה עייתא א-שעב היה מהקרבות הקשים ביותר של צה"ל במהלך מבצע "קורי פלדה".] האבידות בצד הישראלי הסתכמו ב-13 חיילים הרוגים, בעיקר כתוצאה מפגיעות טילי נ"ט.
מקורות בצה"ל דיווחו שבמהלך הקרב חוסלו כ-50 מחבלים וייעדים רבים בתוך העיירה הופצצו והושמדו עד היסוד.]
בכללתו הקרב היווה הכנה מקדימה לפתיחת מבצע "שינוי כיוון", פעולה צבאית של כוחות צה"ל שהובילה למלחמת לבנון השנייה. לאחר המלחמה חקרה ועדה בראשות האלוף במילואים יורם יאיר את מהלכי הקרב של עוצבת הגליל ובכלל זה גם את קרב עייתא א-שעב. הוועדה בראשות יאיר מתחה ביקורת קשה במיוחד על הדרך בה נוהל הקרב ויאיר אף כינה אותו- "החור השחור של המלחמה".
וו קליקו

וו קליקו פונסרדין (בצרפתית: Veuve Clicquot Ponsardin) הוא יצרן שמפנייה בראמיס צרפתי. זהו גם שם המותג של המוצר.

היסטוריה

בשנת 1805 נפטר פרנסואה קליקו, יצרן שמפניה צעיר שניהל חברה משפחתית שהוקמה בשנת 1772 על ידי אביו, פיליפ קליקו-מוירון. אלמנתו הצעירה, בארב ניקול פונסרדן, החליטה לעשות דבר שהיה מאוד לא מקובל באותם ימים, ולהמשיך לנהל את העסק. בשנת 1810 היא אף שינתה את שמו של בית השמפניה לשמו הנוכחי – Veuve Clicquot-Ponsardin (האלמנה קליקו- פונסרדן).

חשיבותה של האלמנה קליקו לעולם השמפניה

האלמנה קליקו הייתה בעלת חוש מסחרי מפותח, והודות לכך זכה העסק המשפחתי להצלחה. אחת ההצלחות הגדולות שלה נבעה מהתעלמות מהאמברגו שהטיל נפוליאון על רוסיה, וכך כבש היקב את שוק השמפניה הרוסי. אולם לאלמנה היה גם חוש טכני מפותח, והיא פיתחה גם המצאות טכנולוגיות רבות, ביניהן גם אחת ששינתה את השמפנייה מיין עכור למשקה הצלול שהמוכר כיום.
השיטה, הנקראת Remuage (רמואז') מסייעת לסילוק משקעי השמרים הנוצרים בבקבוק במשך התסיסה השנייה. בתהליך זה מאוחסנים כל הבקבוקים בשכיבה כשצווארם נוטה כלפי מטה, והשמרים מצטברים ליד הפקק, משם קל להוציאם. לפי הסיפור, לקחה האלמנה קליקו את שולחן האוכל שלה וביקשה מהנגר שלה לקדוח בו חורים. אז היא העמידה אותו על צידו והכניסה את צוואר הבקבוקים לתוך החורים, כשראשם כלפי מטה.
כיום כבר לא משתמשים בשולחנות ישנים למטרה זו, אך השיטה חיה וקיימת, והודות לה זכתה האלמנה לכינוי "האשה הראשונה של השמפנייה". הרוח שלה, הדגש על מודרניות ותעוזה יחד עם איכות ומיומנות, הפכו את בית השמפניה שנושא את שמה לאחד השמות המפורסמים ביותר בעולם.
מאז שנת 1987 נמנה בית זה על קבוצת מוצרי המותרות של LVMH (לואי ויטון מואה הנסי), שמאגדת בתוכה למעט בתי אופנה ועיצוב גם בתי שמפניה מובילים נוספים.

השמפניה של וו קליקו

הכרמים של וו קליקו, שטופחו רובם עוד על ידי האלמנה קליקו, משתרעים של שטח של קצת מעל 5,000 דונם בלב אזור הכרמים "הטובים ביותר" של אזור שמפניה.
לאחר הבציר עוברים הענבים סחיטה עדינה ושוהים בחבית במשך 15 עד 24 שעות כדי לתת למשקעים לשקוע. לאחר מכן הם מועברים לתסיסה הראשונה, שבה הופך כל הסוכר לאלכוהול, ונוצר יין לא תוסס. וו קליקו הוא אחד מיצרני השמפניה היחידים המבצע גם תסיסה מאלולקטית, שבה החומצה המאלית הופכת לחומצה לקטית. תסיסה זו היא אחד המרכיבים החשובים בסגנון של וו קליקו.
השמפנייה הסופית מיוצרת מערבוב של עד 50 יינות שונים, בתוספת של 25-40% של יינות רזרבה, שהם יינות מובחרים משנים קודמות. בשנים טובות במיוחד מיוצרת שמפניית Vintage (שנת בציר) כלומר שמפניה שכולה מורכבת מיינות של אותה השנה.
ערבוב היינות הוא עבודת צוות שדורשת ריכוז, רגישות וניסיון רב, משום שמעבר להערכה של היין במצבו הנוכחי, על הצוות לחזות כיצד הוא יתנהג בעתיד.
הכתף שק

עלילה

הסרט עוקב אחר חייל אמריקאי (צ'פלין) שנשלח למלחמה. 
הסרט מתחיל במסדר בו הוא מתקשה ללכת באופן מסודר, ומשם הוא עובר לתעלות בשדה הקרב. 
לאחר שהסרט מציג את החיים בתעלה, אנו רואים את החייל כובש את תעלת האויב, ותופס בשבי את 13 החיילים שם (כשהוא נשאל איך הצליח לעשות זאת הוא עונה "כיתרתי אותם"). 
משם הוא מתנדב לצאת למשימה נועזת בתוך קווי האויב, כשהוא מחופש לעץ. הוא מצליח להציל את חברו שנתפש על ידי הגרמנים, והוא בורח בעזרת נערה מקומית. במהלך בריחתו, הוא מצליח להערים על הקיסר הגרמני, והוא לוקח אותו כשבוי. הוא מתקבל בצעדות ניצחון כשהוא חוזר עם השבוי החשוב. 
הסרט מסתיים בבסיס האימונים, כאשר אנו רואים את חבריו של החייל מעירים אותו מחלומו.
תהליכי ייצור מכני

ייצור מכני - מבוצע על ידי תהליכי ייצור שונים לעיבוד חומרי גלם לחלקים המשמשים לבניית מוצרים ומערכות.
המוצרים מיוצרים מחומרי גלם שונים כגון: מתכת, פלסטיק, עץ, גומי, זכוכית וכו' תהליכי הייצור השונים מותאמים לדרישות התכנון של כל פריט. תהליכי הייצור כיום מאפשרים לממש בתעשייה את ייצור והרכבת מערכות ומנגנונים כגון :מטוס, מכונית, תכשיט, כלי נשק, מכונות לייצור מזון וכו'.עם פיתוח טכנולוגיות חדשות הופך תהליך הייצור לממוחשב, יעיל, ונותן מענה לצרכינו בתחומים השונים. המילה האחרונה בתהליכי הייצור היא היכולת להדפיס מוצרים בתלת מימד, תהליך הנמצא עדיין בפיתוח אך היישומים המוצלחים כיום נראים מבטיחים ביותר.

היסטוריה

לעיבוד חומרי הגלם והתאמתם למוצר הנידרש, משקל רב בהיסטוריה האנושית, כשידע זה יצר אימפריות וגרם לקריסתן, וכן היווה גורם מכריע בהתהוותן של תרבויות.
בממצאים ארכאולוגיים התגלו כלים תכשיטים מטבעות כלי מלחמה ומוצרים לבית שיוצרו מחומרים שונים כגון : עץ, אבן, עצם ומתכות.
בתקופת האבן ובתקופות קודמות יותר תהליכי הייצור היו מבוססים על חיתוך ועיצוב באמצעות כלים מהחומרים הקשים שהיו זמינים. ועם גילוי היכולת לניצול המתכות, הפכו המתכות השונות ובעיקר הברזל לשמש אמצעי לייצור כלים ומוצרים.

ייצור חלקים מחומרים מרוכבים

ייצור מחומרים מרוכבים ניתן להגדרה כשילוב מקרוסקופי של שני חומרים שונים או יותר, אשר קיימת התאמה בשטח הפנים שלהם. מכיוון שחומרים מרוכבים משמשים בעיקר ליישומים הנדסיים או מבניים, ניתן לצמצם את ההגדרה לחומרים המכילים משריינים כמו סיבים או חלקיקים, הנתמכים על ידי חומר מאגד - מטריצה. לדוגמה יריעות מסיבי גרפיט אפוקסי בשכבות רבות מודבקות בעזרת כלים צורתיים מיוחדים ויוצרים גוף הנדסי. המאפיין מוצר זה הינו חוזק גבוה עמידות בקורוזיה, משקל נמוך, ושקיפות למערכות מכ"ם. תכונות אלה הינן המניע העיקרי לשימוש בחומר במערכות מוטסות כמו מטוסי נוסעים כמו בואינג 787 "הדרימליינר " או מטוסי קרב חדישים או מטוסים-ללא טייס מתקדמים שבנויים כבר ברובם מחומרים מרוכבים.
חומרים מרוכבים על בסיס סיבי זכוכית משמשים כיום במגוון עצום של יישומים כולל יישומים לא יקרים כמו סירות, מוצרי צריכה כגון רהיטים, חלקי מכוניות ורכבות, חלקי מטוסים, מוצרי בניין, גשרים ועוד.

ייצור חלקים בהדפסת תלת מימד

*סטריאוליתוגרפיה (Stereolithography): שיטת ההדפסה המסחרית והוותיקה ביותר. נמצאת בשימוש משנות ה-90 המוקדמות. הבסיס לשיטה זו הוא נוזל מסוג פוטופולימר ההופך למוצק בחשיפה לאור. ב-SLA משתמשים בקרן לייזר או במקרן DLP כדי למצק את הנוזל שיכבה אחר שיכבה. מתקבל מודל מדויק מאוד ובעל פרטים ברורים, כאשר התוצאה יכולה להיות גם שקופה. עם זאת, התכונות המכניות של המודל אינן טובות. הוא קשה, שביר ומושפע לאורך זמן מתנאי הסביבה, כגון לחות, חום ואור. במקביל יש המשך פיתוח של שיטות הדפסה נוספות ופיתוח חמרי גלם, אשר מאפשרים לקבל מוצרים ללא מגבלות של תכונות מכניות.

יישומים

בשנים האחרונות יש פריצת דרך משמעותית בתהליך זה. כיום ניתן לייצר איברים להשתלה בבני אדם, ובתעשיית המתכת יש אפשרות להדפיס חלקים או הרכבות המכילים סוגים שונים של מתכות. בתעשיית האלקטרוניקה יש כבר יישומים של הדפסת מעגלים כאשר המעגל מכיל כבר גם סוגי רכיבים פשוטים. בתעשיית המזון יש כבר אפשרות להדפסת סוגי מזון לשימוש בני אדם. ביישומים בתעשיית המתכת, החלק המיוצר עובר תהליכי עיבוד שבבי וטיפולים טרמיים כנדרש.
קרקס הרוקנרול של הרולינג סטונז

הפקה

את הרעיון להפקה הגה לראשונה מיק ג'אגר כדרך להתרחב מעבר להופעות ולהקלטות השגרתיות. ג'אגר פנה אל מיכאל לינדסיי-הוג, שביים שני קדימונים לשירים של הרולינג סטונז, על מנת שיפיק תוכנית טלוויזיה באורך מלא עבור הלהקה. ההופעות נערכו בפני קהל שהוזמן מראש והחלו ב-11 בדצמבר 1968, בשעה שתיים בצהריים, אך בשל עיכובים במעבר בין ההופעות השונות והמצלמות שנשברו פעם אחר פעם, ההופעה האחרונה הסתיימה רק בשעה חמש בבוקר ביום שלמחרת. הקהל וחברי הסטונז היו מותשים בצורה ניכרת, ורק כוח הרצון של ג'אגר הצליח למנוע מהם לעזוב לפני הסוף.
מיק ג'אגר לא היה מרוצה מתוצאותיה של ההופעה. במיוחד, ההופעה העוצמתית של המי העניקה תחושה כאילו המי גנבו את ההצגה. הוצאת הווידאו עוכבה ויצאה לבסוף רק בשנת 1996. כלולים בו ההקלטות וכן הקדמות לפני כל הופעה, בין היתר התלוצצות בין לנון לג'אגר, בה הם מבטאים חברות והערכה הדדיות.
DVD מחודש יצא בשנת 2004, בו נעשתה התאמה לטכנולוגיות קול מתקדמות וכן קטעים שהושמטו מהגרסה המקורית, ביניהם ראיון עם פיט טאונסנד ושלושה קטעי פרשנות.
הייתה זו הופעתו האחרונה בפומבי של בריאן ג'ונס עם הרולינג סטונז. על אף הסימנים לתשישותו במהלך ההופעה (הוא בולע את המילים שלו בהקדמה), עבודת הגיטרה שלו בשיר You Can't Always Get What You Want, כמו גם גיטרת הסלייד שלו בשיר No Expectations, הייתה קליטה ומשכנעת. למרות זאת, חלקו בהקלטות כמעט ולא נשמע. לדוגמה, בשיר You Can't Always Get What You Want, הוא נראה פורט על הגיטרה, אבל כמעט ולא נשמעת; הגיטרה שלו נשמעת אך בקושי במשך בהקדמה. כמו כן, הופעה זו היא היחידה של הגיטריסט טוני איומי מבלאק סבאת' כחבר בג'ת'רו טאל; הוא היה חבר בה רק למשך מספר שבועות.